b'\n_START_ARTICLE_\nAndreja Av\xc4\x8din\n_START_SECTION_\n\xc5\xbdivljenjepis\n_START_PARAGRAPH_\nRodila se je kot Andreja Stegnar o\xc4\x8detu Vinku in materi Ivanki. Osnovno \xc5\xa1olo je kon\xc4\x8dala v Ljubljani, nato pa je kon\xc4\x8dala vi\xc5\xa1jo trgovsko \xc5\xa1olo, hkrati pa je opravila tudi mojstrski izpit za modistko, saj so imeli star\xc5\xa1i modisti\xc4\x8dni salon, kjer se je nameravala zaposliti. Tako je pred drugo svetovno vojno v doma\xc4\x8dem salonu izdelovala klobuke in okrasne dodatke. Drugo svetovno vojno je pre\xc5\xbeivela v Ljubljani, kjer je sodelovala z Osvobodilno fronto. Po vojni je \xc5\xa1e nekaj \xc4\x8dasa delala v dru\xc5\xbeinskem salonu, nato pa se je leta 1953 kot kostumografinja zaposlila v Mestnem lutkovnem gledali\xc5\xa1\xc4\x8du._NEWLINE_Leta 1963 je pridobila status umetnice, nato pa se je \xc5\xa1e istega leta zaposlila na RTV Slovenija, kjer je ostala vse do upokojitve v letu 1972. Z Nacetom Simon\xc4\x8di\xc4\x8dem sta leta 1962 ustvarila lutkovno serijo Butalci, leto kasneje predstavo Peter Struna nato pa leta 1965 \xc5\xa1e serijo Gregec. Leta 1967 je ustvarila serijo Drej\xc4\x8dek in trije Marsov\xc4\x8dki, leta 1968 pa eno najbolj znanih; Kljuk\xc4\x8deve dogodiv\xc5\xa1\xc4\x8dine._NEWLINE_\xc5\xbde med delom na RTV je ustvarjala maske in pokrivala za razna gledali\xc5\xa1\xc4\x8da in opere, to dejavnost pa je nato ob\xc4\x8dasno nadaljevala tudi po upokojitvi.'